CELEX: 32009D0884
Language: hu
Date: 2009-11-30 00:00:00
Title: 2009/884/EK: A Bizottság határozata ( 2009. november 30.) a 2007/116/EK határozatnak további, 116-tal kezdődő, fenntartott hívószámok bevezetése tekintetében történő módosításáról (az értesítés a C(2009) 9425. számú dokumentummal történt) (EGT-vonatkozású szöveg)

3.12.2009   
            
            
               HU
            
            
               Az Európai Unió Hivatalos Lapja
            
            
               L 317/46
            
         
      A BIZOTTSÁG HATÁROZATA
   
   (2009. november 30.)
   a 2007/116/EK határozatnak további, 116-tal kezdődő, fenntartott hívószámok bevezetése tekintetében történő módosításáról
   (az értesítés a C(2009) 9425. számú dokumentummal történt)
   (EGT-vonatkozású szöveg)
   (2009/884/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az elektronikus hírközlő hálózatok és elektronikus hírközlési szolgáltatások közös keretszabályozásáról szóló, 2002. március 7-i 2002/21/EK európai parlamenti és tanácsi irányelvre („keretirányelv”) (1) és különösen annak 10. cikke (4) bekezdésére,
   mivel:
   
               (1)
            
            
               A 2007/116/EK bizottsági határozat (2) a 116-os nemzeti számsíkot harmonizált közérdekű szolgáltatások harmonizált számai részére tartja fenn. Az említett határozat melléklete felsorolja az ebbe a számsíkba tartozó számokat és az egyes számokhoz rendelt szolgáltatásokat. A lista a 2002/21/EK irányelv 22. cikkének (3) bekezdésében említett eljárással összhangban módosítható.
            
         
               (2)
            
            
               Két szolgáltatás, nevezetesen a bűncselekmények sértettjeinek segélyvonala és a nem sürgősségi orvosi ügyeleti segélyvonal harmonizált számra érdemes, közérdekű szolgáltatásnak minősül. Ennek megfelelően a 2007/116/EK határozat módosításra szorul, azt további fenntartott hívószámokkal kell bővíteni. A nem sürgősségi orvosi ügyelet hívószáma nem kíván az életmentést szolgáló 112-es segélyhívószám vagy a nemzeti segélyhívószámok helyébe lépni.
            
         
               (3)
            
            
               A 2007/116/EK határozatot tehát a fentieknek megfelelően módosítani szükséges.
            
         
               (4)
            
            
               Az e határozatban előírt intézkedések összhangban vannak a hírközlési bizottság véleményével,
            
         ELFOGADTA EZT A HATÁROZATOT:
   1. cikk
   A 2007/116/EK határozat melléklete helyébe e határozat melléklete lép.
   2. cikk
   A tagállamok megteszik a szükséges lépéseket annak érdekében, hogy 2010. április 15-től az illetékes nemzeti szabályozó hatóság ki tudja osztani azokat a számokat, amelyeket e határozat ad hozzá a listához.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2009. november 30-án.
      
         
            a Bizottság részéről
         
         Viviane REDING
         
         
            a Bizottság tagja
         
      
   
   
      (1)  HL L 108., 2002.4.24., 33. o.
   
      (2)  HL L 49., 2007.2.17., 30. o.
   
      MELLÉKLET
      
         Harmonizált közérdekű szolgáltatások számára fenntartott számok
      
      
                  Szám
               
               
                  Szolgáltatás, amely számára a számot fenntartották
               
               
                  A szám használatának specifikus feltételei
               
            
                  116 000
               
               
                  
                     A szolgáltatás megnevezése:
                  
                  Eltűnt gyermekek felkutatására fenntartott forróvonal
                  
                     Leírás:
                  
                  A szolgálat a) fogadja az eltűnt gyermekekkel kapcsolatos hívásokat és közvetíti azokat a rendőrség felé; b) útmutatást és támogatást nyújt az eltűnt gyermek gondviselői számára; c) segíti a nyomozást.
               
               
                  Folyamatosan (azaz a nap 24 órájában, a hét minden napján, az ország egész területén) rendelkezésre álló szolgáltatás.
               
            
                  116 006
               
               
                  
                     A szolgáltatás megnevezése:
                  
                  Segélyvonal bűncselekmények sértettjei számára
                  
                     Leírás:
                  
                  A szolgálat bűncselekmények sértettjeinek nyújt lelki támaszt, tájékoztatja őket jogaikról és jogaik érvényesítésének módjairól, valamint a megfelelő szervezetekhez irányítja őket. Kifejezett tájékoztatást nyújt továbbá a) a helyi rendőrségi és büntetőjogi eljárásokról; valamint b) a kártérítési és biztosítási lehetőségekről. Egyéb segélyforrások felkutatásában is segítséget nyújt az arra rászoruló sértetteknek.
               
               
                  Amennyiben a szolgáltatás nem folyamatos (azaz nem érhető el a nap 24 órájában, a hét minden napján, az ország egész területéről), a szolgáltatónak gondoskodnia kell a rendelkezésre állásra vonatkozó információk közzétételéről és könnyű hozzáférhetőségéről, hogy a szolgáltatáson kívüli időszakban betelefonálók maradéktalan tájékoztatást kapjanak a kapcsolatfelvétel legközelebbi lehetséges időpontjáról.
               
            
                  116 111
               
               
                  
                     A szolgáltatás megnevezése:
                  
                  Gyermekek segélyvonala
                  
                     Leírás:
                  
                  A szolgáltatás az elesett, védelemre szoruló gyermekek számára nyújt segítséget, eljuttatja őket a megfelelő szolgálatokhoz és segélyforrásokhoz; lehetőséget nyújt a gyermekeket foglalkoztató kérdések kifejezésére, az őket közvetlenül érintő ügyek megvitatására és vészhelyzetben a kapcsolatfelvételre.
               
               
                  Amennyiben a szolgáltatás nem folyamatos (azaz nem érhető el a nap 24 órájában, a hét minden napján, az ország egész területéről), a szolgáltatónak gondoskodnia kell a rendelkezésre állásra vonatkozó információk közzétételéről és könnyű hozzáférhetőségéről, hogy a szolgáltatáson kívüli időszakban betelefonálók maradéktalan tájékoztatást kapjanak a kapcsolatfelvétel legközelebbi lehetséges időpontjáról.
               
            
                  116 117
               
               
                  
                     A szolgáltatás megnevezése:
                  
                  Nem sürgősségi orvosi ügyeleti segélyvonal
                  
                     Leírás:
                  
                  A szolgálat a megfelelő egészségügyi szakellátókhoz irányítja azokat a hívókat, akiknek állapota nem életveszélyes, de gyors orvosi ellátást igényel. A szolgáltatást elsősorban – de nem kizárólag – a hivatalos rendelési időn túl, hétvégén vagy ünnepnapokon lehet igénybe venni. A hívásokat képzett és technikai háttérrel támogatott ügyeleti munkatárs, illetve közvetlenül orvos vagy kórházi szakorvos fogadja.
               
               
                  Amennyiben a szolgáltatás nem folyamatos (azaz nem érhető el a nap 24 órájában, a hét minden napján, az ország egész területéről), a szolgáltatónak gondoskodnia kell a rendelkezésre állásra vonatkozó információk közzétételéről és könnyű hozzáférhetőségéről, hogy a szolgáltatáson kívüli időszakban betelefonálók maradéktalan tájékoztatást kapjanak a kapcsolatfelvétel legközelebbi lehetséges időpontjáról.
               
            
                  116 123
               
               
                  
                     A szolgáltatás megnevezése:
                  
                  Lelkisegélyvonal
                  
                     Leírás:
                  
                  A szolgálatnak köszönhetően a hívó fél egy embertársával oszthatja meg problémáit, elfogadó, nem ítélkező légkörben. A szolgáltatás lelki támaszt nyújt magányos, lelki traumát átélő vagy az öngyilkosságot fontolgató hívók számára.
               
               
                  Amennyiben a szolgáltatás nem folyamatos (azaz nem érhető el a nap 24 órájában, a hét minden napján, az ország egész területéről), a szolgáltatónak gondoskodnia kell a rendelkezésre állásra vonatkozó információk közzétételéről és könnyű hozzáférhetőségéről, hogy a szolgáltatáson kívüli időszakban betelefonálók maradéktalan tájékoztatást kapjanak a kapcsolatfelvétel legközelebbi lehetséges időpontjáról.